SMERNICA KOMISIE 2007/50/ES
z 2. augusta 2007,
ktorou sa mení a dopĺňa smernica Rady 91/414/EHS s cieľom zaradiť beflubutamid a jadrový mnohostenný vírus Spodoptera exigua medzi účinné látky
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
keďže:
(1)
V súlade s článkom 6 ods. 2 smernice 91/414/EHS dostalo Nemecko 27. júna 2000 od akčnej skupiny zloženej zo spoločnosti UBE Europe GmbH a spoločnosti Stähler Agrochemie GmbH & Co. KG (UBE Europe GmbH neskôr opustilo túto akčnú skupinu) žiadosť o zaradenie účinnej látky beflubutamid do prílohy I k smernici 91/414/EHS. Rozhodnutím 2000/784/ES (2) Komisia potvrdila, že dokumentácia je „úplná“ v tom zmysle, že v zásade spĺňa požiadavky týkajúce sa údajov a informácií stanovené v prílohách II a III k smernici 91/414/EHS.
(2)
V súlade s článkom 6 ods. 2 smernice 91/414/EHS dostalo Holandsko 12. júla 1996 od spoločnosti Biosys (teraz: Certis USA) žiadosť o zaradenie aktívnej látky jadrového mnohostenného vírusu Spodoptera exigua (ďalej len „JMV Spodoptera exigua“) do prílohy I k smernici 91/414/EHS. Rozhodnutím 97/865/ES (3) Komisia potvrdila, že dokumentácia je „úplná“ v tom zmysle, že v zásade spĺňa požiadavky týkajúce sa údajov a informácií, stanovené v prílohách II a III k smernici 91/414/EHS.
(3)
Tieto účinné látky s účinkom na ľudské zdravie a životné prostredie sa hodnotili v súlade s ustanoveniami článku 6 ods. 2 a 4 smernice 91/414/EHS na použitia navrhované žiadateľmi. Stanovený spravodajský členský štát predložil návrh hodnotiacich správ týkajúcich sa týchto látok Komisii 13. augusta 2002 (pre beflubutamid) a 1. novembra 1999 (pre JMV Spodoptera exigua).
(4)
Návrhy hodnotiacich správ týkajúcich sa týchto látok preskúmali členské štáty a Komisia v rámci Stáleho výboru pre potravinový reťazec a zdravie zvierat. Preskúmanie sa skončilo 15. mája 2007 formou revíznych správ Komisie pre beflubutamid a JMV Spodoptera exigua.
(5)
Viaceré vykonané skúmania odhalili, že sa dá očakávať, že prípravky na ochranu rastlín obsahujúce uvedené účinné látky vo všeobecnosti splnia požiadavky stanovené v článku 5 ods. 1 písm. a) a b) a článku 5 ods. 3 smernice 91/414/EHS najmä z hľadiska používania, ktoré boli preskúmané a podrobne uvedené v kontrolnej správe Komisii. Preto je vhodné zaradiť beflubutamid a JMV Spodoptera exigua do prílohy I k tejto smernici s cieľom zabezpečiť, aby sa povolenia pre výrobky s obsahom týchto účinných látok udeľovali vo všetkých členských štátoch v súlade s ustanoveniami tejto smernice.
(6)
Bez toho, aby boli dotknuté povinnosti stanovené v smernici 91/414/EHS v dôsledku zaradenia účinnej látky do prílohy I, by sa po zaradení mala členským štátom poskytnúť lehota šiestich mesiacov na preskúmanie existujúcich dočasných povolení pre prípravky na ochranu rastlín s obsahom beflubutamidu alebo JMV Spodoptera exigua, aby sa zabezpečilo splnenie požiadaviek ustanovených v smernici 91/414/EHS, a najmä v jej článku 13, ako aj príslušných podmienok stanovených v prílohe I. Členské štáty by mali zmeniť súčasné dočasné povolenia na trvalé povolenia alebo tieto dočasné povolenia zmeniť, alebo odobrať existujúce povolenia v súlade s ustanoveniami smernice 91/414/EHS. Odchylne od uvedenej lehoty by sa mala poskytnúť dlhšia lehota na predloženie a posúdenie úplnej dokumentácie prílohy III pre každý prípravok na ochranu rastlín na každé plánované použitie v súlade s jednotnými zásadami ustanovenými v smernici 91/414/EHS.
(7)
Preto je vhodné smernicu 91/414/EHS zodpovedajúcim spôsobom zmeniť a doplniť.
(8)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.
Článok 2
1. Členské štáty prijmú a uverejnia najneskôr do 31. mája 2008 zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia sa uplatňujú od 1. júna 2008.
Členské štáty uvedú priamo v prijatých ustanoveniach alebo pri ich úradnom zverejnení odkaz na túto smernicu. Spôsob uvedenia tohto odkazu určia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
1. Do 31. mája 2008 musia členské štáty v súlade so smernicou 91/414/EHS podľa potreby zmeniť a doplniť alebo odobrať existujúce povolenia na používanie prípravkov na ochranu rastlín, ktoré obsahujú beflubutamid alebo JMV Spodoptera exigua ako účinnú látku. Do tohto dátumu overia najmä to, či podmienky prílohy I k tejto smernici týkajúce sa beflubutamidu alebo JMV Spodoptera exigua sú splnené, s výnimkou tých, ktoré sú stanovené v časti B položky týkajúcej sa tejto účinnej látky, a či držiteľ povolenia má dokumentáciu spĺňajúcu požiadavky prílohy II k tejto smernici, alebo má k nej prístup v súlade s podmienkami článku 13 ods. 2 tejto smernice.
2. Odchylne od odseku 1 členské štáty opätovne prehodnotia najneskôr do 30. novembra 2007 každý povolený prípravok na ochranu rastlín s obsahom beflubutamidu alebo JMV Spodoptera exigua ako jedinej účinnej látky alebo jednej z viacerých účinných látok, z ktorých všetky sú uvedené v prílohe I k smernici 91/414/EHS, v súlade s jednotnými zásadami ustanovenými v prílohe VI k smernici 91/414/EHS, na základe dokumentácie spĺňajúcej požiadavky prílohy III k tejto smernici a s prihliadnutím na časť B položky v prílohe I k tejto smernici týkajúcej sa beflubutamidu alebo JMV Spodoptera exigua. Na základe tohto hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.
Po tomto určení členské štáty:
a)
v prípade prípravku s obsahom beflubutamidu alebo JMV Spodoptera exigua ako jedinej účinnej látky v prípade potreby zmenia a doplnia alebo odoberú povolenie najneskôr do 31. mája 2009 alebo
b)
v prípade prípravku s obsahom beflubutamidu alebo JMV Spodoptera exigua ako jednej z viacerých účinných látok v prípade potreby zmenia a doplnia alebo odoberú povolenie najneskôr do 31. mája 2009 alebo do dátumu určeného na takúto zmenu a doplnenie alebo odobratie v príslušnej smernici alebo smerniciach, ktorými sa príslušná látka alebo príslušné látky dopĺňajú do prílohy I k smernici 91/414/EHS, podľa toho, ktorý dátum nastane neskôr.
Článok 4
Táto smernica nadobúda účinnosť 1. decembra 2007.
Článok 5
Táto smernica je určená členským štátom.
V Bruseli 2. augusta 2007